La pel·lícula 'La vida lliure', dirigida per Marc Recha, ha estat guardonada amb el VIII Premi San Sebastián-Gipuzkoa Film Commission, dins el 66è Festival Internacional de Cinema de Sant Sebastià. Aquest guardó premia l'entorn, la cultura i la idiosincràsia de l'espai on s'ha rodat la cinta, en aquest cas, íntegrament a l'illa de Menorca. La cinta competia amb quatre finalistes més, que partien com a candidats al premi anual que concedeix la San Sebastián-Gipuzkoa Film Commission, l’entitat que s’encarrega de promocionar la producció cinematogràfica en el territori que conformen la institució foral i l'Ajuntament de Sant Sebastià. El jurat que ha decidit atorgar el premi a 'La vida lliure' està integrat per l'actriu Goya Toledo, el guionista d''Handia' José Mari Goenaga; la periodista de TVE Elena Sánchez; l'expert en disseny Carlos Barrabés i l'actriu Bárbara Goenaga. El premi està dotat amb 7.000 euros per a la productora de la pel·lícula i 3.000 més per a les Illes Balears Film Commission, i es va entregar en una cerimònia que va tenir lloc aquest dijous en el marc del Festival Internacional de Cinema de Sant Sebastià.  'La vida lliure' és un relat intimista rodat íntegrament a l'illa de Menorca i que està explicat a través dels ulls d'una nena. La pel·lícula tracta temes com la lluita per la supervivència, l'anhel de llibertat a les acaballes de la Primera Guerra Mundial, el combat contra la fam i la grip. En declaracions a l'ACN, Recha va afirmar que "a 'La vida lliure' la llibertat no rau en l'acció trepidant d'aventures, sinó en l'aventura de somiar".  La pel·lícula està protagonitzada per Sergi López, Miquel Gelabert i els joves actors Mariona Gomila i Macià Arguimbau, amb la participació especial de Núria Prims. Producció  'La vida lliure' és una producció de Turkana Films i La Perifèrica produccions amb la participació de Televisió de Catalunya i IB3 Televisió i el suport de l'Institut Català de les Empreses Culturals (ICEC), l'Agència de Turisme de les Illes Balears (ATB), el Govern de les Illes Balears. Conselleria de Transparència, Cultura i Esports. Direcció General de Cultura, el Consell Insular de Menorca,la Fundació Foment del Turisme de Menorca i d'Illes Balears Film Commission.

Summary: 'La vida lliure' de Marc Recha guanya el VIII Premi San Sebastián-Gipuzkoa Film Commission


La circulació de la R2 Sud de Rodalies a Viladecans ha quedat restablerta completament a les 9.25 hores després que ho autoritzessin els Mossos d'Esquadra. El servei havia quedat tallat a les 7.55 hores per l'atropellament d'una persona. Es mantenen retards importants, de més de 60 minuts, després de més d'una hora d'interrupció de la circulació. A les 9.05 s'ha restablert el servei per una via. Renfe confia que les freqüències s'aniran recuperant progressivament al llarg del matí. Per minimitzar les conseqüències de la interrupció de la circulació, s'han desviat els trens de Regionals i de Llarga Distància per Vilafranca. L'incident ha implicat un tren que ha sortit de Reus a les 6.41 i que es dirigia a Barcelona Estació de França. Protecció Civil ha activat el pla Ferrocat i l'ha desactivat un cop recuperada la circulació.

Summary: Restablerta completament la circulació de la R2 Sud de Rodalies a Viladecans


Els Mossos d'Esquadra van detenir dimecres passat, 30 de maig, dos homes i una dona, de nacionalitats colombiana i cubana, de 26, 35 i 38 anys i veïns de Barcelona, Cornellà de Llobregat i Ripollet, per robar una parella d'edat avançada que acabava de treure diners d'una sucursal bancària de Vilafranca del Penedès. A tots ells se'ls acusa d'un delicte de furt en grau de temptativa al municipi pel mètode conegut com a "cogoteros". Segons un comunicat de la policia catalana, quatre lladres van barrar el pas i van envoltar els dos ancians quan sortien d'una oficina bancària amb la voluntat de sostreure'ls els 2.300 euros que havien tret del caixer. Tres dels pispes van ser enxampats per una dotació policial i, davant les evidències, van ser detinguts. Els arrestats van passar a disposició judicial i el jutge va decretar la seva llibertat amb càrrecs amb l'obligació de presentar-se cada setmana al jutjat. Els fets van tenir lloc dimecres, 30 de maig, cap a les 11 del matí, quan una dotació policial va observar com estacionava un turisme i del seu interior sortien quatre persones que feien veure que no es coneixien. L'actitud de les quatre persones, dos homes i dues dones, va alertar els agents, que van decidir vigilar-los. Mentre tres d'ells es van asseure en una terrassa d'un bar situat davant d'una sucursal bancària, un d'ells va accedir a l'interior de l'entitat per controlar les persones que hi havia a dins. Uns quinze minuts més tard, els agents van observar com sortien de l'entitat una senyora d'edat avançada amb evidents limitacions de mobilitat que requeria el suport i l'ajuda del seu marit, i darrere d'ells, a pocs centímetres, els seguia l'home que havia entrat a la sucursal. Just en aquell moment, les tres persones que estaven assegudes a la terrassa es van aixecar i van començar a caminar cap a la parella fins a barrar-los el pas. Un cop envoltats, els presumptes lladres van començar a parlar amb un to elevat de veu i un d'ells va ficar la mà a la bossa de la senyora. Tot seguit, els agents es van apropar a ells i van aconseguir aturar i retenir tres de les quatre persones. Davant les evidències, els agents van detenir les tres persones, dos homes i una dona com a presumptes autors d'un furt. Els arrestats van passar a disposició judicial i el jutge va decretar la llibertat amb càrrecs amb l'obligació de presentar-se cada setmana al jutjat. La investigació continua oberta i no es descarten més detencions.

Summary: Tres detinguts per robar a una parella d'ancians que acabava de treure diners d'un banc a Vilafranca del Penedès


El candidat de CDC a les eleccions del 26-J, Francesc Homs, ha instat aquest dijous el ministre d'Afers Exteriors en funcions, José Manuel García-Margallo, a anar a classe de Dret Internacional Públic després del debat sobre el Brexit, que ha revelat, al seu parer, "que totes les seves veritats sobre com funcionava el mecanisme europeu eren mentides". En roda de premsa a l'ACN, Homs ha opinat que el referèndum que celebra avui el Regne Unit demostra que "les coses es poden resoldre a partir de la democràcia i que no hi ha sagrades escriptures". Ho ha comparat amb el cas català i ha ironitzat que no ha sentit cap ministre del PP queixant-se que en aquest referèndum no votin tots els europeus, com sí que reclamen en una hipotètica consulta sobre la independència de Catalunya. "Les veritats de Margallo eren mentides al costat del que estem veient amb el debat del Brexit", ha constatat Homs el dia que els britànics decideixin si es queden o marxen de la UE. A parer del candidat de CDC, el que ha passat amb el referèndum britànic revela el que des de l'independentisme sempre s'ha dit quan s'ha plantejat la independència de Catalunya, és a dir, que "les coses són evolutives i que no hi ha sagrades escriptures" a Europa, sinó que la UE és capaç d'adaptar-se a les noves situacions. En aquest sentit, ha remarcat que la reacció de bona part de la política espanyola davant d'un possible Brexit ha estat semblant a la que tenen sobre Catalunya, "que és negar la realitat, fer discursos tremendistes i que si passa és tot una catàstrofe". Homs ha defensat que caldrà ajustar-se al que determini el poble britànic, igual que pel que fa a Catalunya, i ha criticat que l'estat espanyol "continuï presoner dels mecanismes del segle XX, en el seu castell", negant-se a acceptar que "les coses s'han de canalitzar democràticament i no són ni un trencament ni un drama". Precisament, ha apuntat que els europeus hauran d'assumir la decisió que prenguin els britànics aquest dijous, i ha ironitzat que no ha sentit cap ministre del PP dir "que és un escàndol que votin només els britànics i no tots els europeus", com reclamen quan es debat un hipotètic referèndum d'independència a Catalunya.

Summary: Homs insta Margallo a anar a classe de Dret Internacional perquè el debat del Brexit revela les seves "mentides"


La Cavalcada dels Traginers, amb desenes de carruatges, cavalls, mules i gent vestida d'època, ha marcat aquest diumenge la darrera jornada de la Festa dels Traginers de Balsareny 2017. Una edició que ha comptat amb un fet inèdit: per primera vegada en la seva història, la comitiva dels "nuvis" ha comptat amb una parella que s'acaba de casar. Són la Jordi Selgas, fill de Balsareny, i la Núria Gómez, de Sant Feliu de Guíxols, que es va endur una bona sorpresa quan el seu promès li va proposar de fer saber a tot el poble que havien de contraure matrimoni vestits d'època i participant en una cercavila a cavall. Unes 15.000 persones han assistit a algun dels actes programats des de dijous a la Festa dels Traginers, la celebració més important de l'any en aquest municipi de Bages i que té el reconeixement de Festa Tradicional d'Interès Nacional i Festa d'Interès Turístic

Summary: La Festa dels Traginers de Balsareny recupera el carro de la bóta i és testimoni d'un casament "de debò"


El president del PP, Pablo Casado, s'ha referit aquest diumenge a l'empitjorament de la seguretat ciutadana a l'estat espanyol i ha reclamat poder anar per Barcelona "sense que t'apunyalin pel carrer". "I sense que una alcaldessa faci res per evitar-ho. Tan senzill com això", ha reblat Casado en un acte a Àvila que ha significat l'inici del 'curs polític' pel PP. En paral·lel, el líder popular ha denunciat "l'amenaça hipòcrita" del president del govern espanyol en funcions, Pedro Sánchez, en demanar suport als populars –amb l'abstenció a la investidura- per no pactar amb els independentistes. "No va mai al fons i diu que no pacta amb aquests senyors perquè és dolent. Si fos així no hauria pactat ni a la Diputació de Barcelona ni a ajuntaments com Badalona o Castelldefels", ha criticat Casado. "És, per tant, pura utilitat electoral per no tancar un acord que li costi massa ministeris", ha apuntat el líder del PP.

Summary: Casado reclama més seguretat i poder anar per Barcelona "sense que t'apunyalin pel carrer"


El sector turístic de Ponent i el Pirineu preveu tancar l'estiu amb unes xifres d'ocupació superiors a les de l'any passat. Segons el director del Patronat de Turisme de la Diputació de Lleida, Juli Alegre, abans de la temporada es van fixar l'objectiu de mantenir les dades de 2018, que van ser de 615.000 turistes i 1.750.000 pernoctacions, però a pocs dies d'acabar l'agost ''tot fa preveure que fins i tot les puguem superar una miqueta''. Alegre ha assegurat doncs que el sector tancarà la campanya de forma ''molt satisfactòria'' i ha destacat que els primers indicadors apunten que les empreses d'esports d'aventura i turisme actiu han registrat un increment de contractació de serveis de l'ordre del 4 al 5%. Des del Patronat s'atribueix aquests bons resultats al fet que la meteorologia ha acompanyat i també a la gran varietat d'oferta del territori. A tres dies per acabar el mes d'agost des del Patronat de Turisme de la Diputació de Lleida es preveu que es compleixin les previsions d'ocupació van fer a l'inici de la temporada d'estiu i que per tant s'igualin i fins i tot se superin una mica les dades històriques del 2018, el millor any des que es tenen registres. Van ser al voltant d'uns 615.000 turistes i 1.750.000 pernoctacions en establiments de turisme reglat i no reglat, al marge de les segones residències, que no estan quantificades. Juli Alegre ha assenyalat que la meteorologia ha estat favorable aquest estiu, afavorint l'arribada de turistes tot i que a principis de juliol l'ocupació no va arribar a les previsions i després, a final de mes va ''remuntar''. Així mateix, al juny també es van registrar uns bons indicadors d'ocupació, ha assegurat Alegre. Segons el director del Patronat, els resultats satisfactoris no solament ho són pel sector de l'allotjament sinó també pel turisme actiu, és a dir les empreses d'esports d'aventura, que han registrat un increment de l'odre d'entre el 4 i el 5% en el nombre de serveis registrats durant l'estiu. Alegre ha recordat que el sector turístic a Ponent i el Pirineu porta 6 anys en una ''línia ascendent'' que s'ha vist accentuada les darreres quatre campanyes. Ho atribueix principalment al fet que ''el sector fa els deures estructurant el producte i oferint-lo amb qualitat''. Però també ha posat en valor la promoció que es fa del Pirineu i la plana. Segons Alegre, es tracta d'un territori molt ''proactiu'' a l'hora d'organitzar esdeveniments i aquest estiu n'hi ha hagut més de 400 de caire esportiu, cultural o gastronòmic. ''Això permet al turista gaudir de les activitats'', ha remarcat Alegre. Alguns d'aquests esdeveniments que han portat turistes de tot el món han estat la Copa del Món de Kayak que es va celebrar al juliol a Sort, o en uns dies el Campionat Internacional de Parapent que es farà a Àger, a la Noguera, i comptarà amb més de 100 participants d'arreu de planeta.

Summary: El sector turístic de Ponent i el Pirineu preveu tancar l'estiu superant els 615.000 visitants de l'any passat


La Policia Nacional ha detingut un home per abusar sexualment de dues germanes de 6 i 9 anys. Les nenes, que són noruegues, van explicar els fets als serveis de protecció de menors del seu país, que es van fer càrrec d'elles perquè no tenien recursos econòmics i pels problemes psicològics de la seva mare. Les petites van explicar que havien patit agressions físiques per part de la mare, moltes d'elles relacionades amb ritus esotèrics, així com abusos sexuals per part de l'home, que després pagava diners a la mare. Al detingut, procedent de Ghana i de 51 anys, se li atribueix un delicte continuat contra la indemnitat sexual i un altre contra la prostitució, l'explotació sexual i corrupció de menors. La investigació va començar el passat mes de juliol quan l'Oficina d'Enllaç Nòrdica de l'Ambaixada de Noruega a Espanyava informar la Policia Nacional que dos menors d'edat havien patit abusos sexuals per part d'un ciutadà ghanès a Martorell.  Els agents van comprovar que les nenes i la mare es van traslladar a viure a Espanya fa dos anys. A Martorell, el detingut va aprofitar els problemes psiquiàtrics de la dona per oferir-les allotjament i tenir fàcil accés a les menors.  En detectar-se que la família no tenia recursos i la mare patia problemes mentals, els serveis de protecció de menors es van fer càrrec de les nenes, que van ser entregades als serveis noruecs. Allà van explicar el que havien patit.  Identificar l'autor va ser complicat perquè només tenien una escassa descripció física i una localització aproximada del domicili, ja que les menors recordaven el camí que feien des de l'estació de tren. Els agents van registrar el domicili, on van trobar material electrònic que està pendent d'analitzar.

Summary: Detenen un home per abusar sexualment de dues germanes de 6 i 9 anys a Martorell


Un grup de famílies i docents d'alumnes de diversos centres educatius de Catalunya recullen signatures per a un manifest que, entre d'altres, reclama que el retorn a l'escola al setembre sigui completament presencial. Ho consideren un “mínim irrenunciable” i exigeixen a les administracions un “esforç màxim” de coordinació per posar els recursos necessaris i els protocols que el facin viable. “Ens oposarem activament a qualsevol alternativa basada en la semipresencialitat o el manteniment de l’educació a distància” alerten en un text que ha recollit fins ara unes 3.000 signatures. El text també considera que la crisi de la covid-19 ha comportat una “vulneració sense precedents dels drets dels infants, entre ells el dret a l’educació”. Al manifest el grup de famílies i docents recorda que l'aturada de l'escolarització serà en molts casos de sis mesos, i lamenta que els drets dels infants “no han sigut prioritaris ni en el confinament ni en el desconfinament”. Les escoles, indica el text, “van ser les primeres a tancar i seran les darreres en obrir” en un context en què “només s’han buscat solucions per tot allò que pot tenir un impacte en el PIB en el curt termini”. A parer d'aquest grup, l'escola a distància “no pot compensar l’absència d’escola presencial”, especialment per als infants d’entorns més vulnerables i pels que tenen necessitats educatives especials. “L’escola pública garanteix drets, benestar, protecció i refugi”, afirma el manifest. A més al text es considera que aquesta suspensió “sense precedents” del dret a l’educació tindrà conseqüències “greus” sobre l’aprenentatge i el desenvolupament personal de molts infants i adolescents de Catalunya.  “És urgent posar el dret a l’educació al centre de les polítiques públiques, i dibuixar un horitzó pel setembre en què es prioritzi el benestar dels infants i adolescents”, afirma el manifest, que s'acompanya de quatre demandes concretes a l'administració. Per exemple, es demanen “mesures extraordinàries” de reforç educatiu presencial i un retorn a l’escola “tan normalitzat com sigui possible”. En aquest sentit al text es demana “garantir l’accés universal” i “trobar un equilibri raonable” entre la salut pública, la seguretat de les persones que treballen a les institucions educatives i les necessitats educatives de l'alumnat. Finalment, el grup exigeix plans de prevenció i contingència “clars” perquè no es repeteixi la situació viscuda els darrers mesos en cas d'un rebrot.

Summary: Familiars i docents recullen signatures perquè el retorn a l'escola al setembre sigui del tot presencial


Els Mossos d'Esquadra han detingut nou persones a qui acusen de ser lladres especialitzats en robatoris amb força a l'interior de vehicles que estacionats en aparcaments públics. Les detencions s'han fet en tres operatius contra tres grups que havien actuat a un mateix pàrquing del barri de Gràcia de Barcelona. En un dels operatius, del 2 d'octubre, es van tancar els accessos a aquest aparcament per bloquejar la sortida dels presumptes lladres que es trobaven a l'interior. Segons la policia, són grups organitzats que tenen una alta mobilitat, ja que actuaven a diferents punts del territori, i que llogaven vehicles per cometre els fets que no tornaven mai. Tots els detinguts van quedar en llibertat després de passar a disposició judicial. Segons expliquen a través d'un comunicat, els Mossos van obrir una investigació a principis d'estiu després de rebre diverses denúncies d'usuaris que havien estat víctimes d'aquest tipus de robatoris en què els havien trencat els vidres dels seus vehicles i sostret els objectes de valor que hi havia a l'interior. Les últimes detencions es van fer el 2 d'octubre, quan els agents van detenir in fraganti quatre homes i una dona, de nacionalitat xilena, que segons la policia acabaven de robar a l'interior de l'aparcament i havien sostret objectes com tauletes, portàtils i un rellotge d'alta gamma. Els agents es van posicionar en diferents punts per bloquejar les sortides del vehicle on anaven els detinguts i poder identificar-los. Diversos mossos van accedir a l'interior del pàrquing i altres es van situar a prop de la cabina de control de videovigilància per detectar el vehicle a través de les càmeres. Els agents que van accedir a peu a l'interior de l'aparcament van localitzar el vehicle en una de les plantes i van requerir al conductor que s'aturés. L'home va fer cas omís de les indicacions policials i va continuar la marxa posant en risc la integritat dels agents. Com que els accessos estaven bloquejats, no va poder sortir de l'aparcament, va fer marxa enrere i un dels agents va haver d'esquivar el vehicle per no ser atropellat. Finalment, el conductor es va aturar i els tres ocupants van ser detinguts. A través de les càmeres de videovigilància, els Mossos van detectar dues persones més amb una maleta on hi havia els objectes sostrets i les eines que havien utilitzat, una lot i un objecte de ferro punxegut amb el què trencaven els vidres dels cotxes. Els cinc detinguts tenen antecedents per furts i fets similars, i acumulen 20 detencions. Van quedar en llibertat després de passar a disposició judicial. A més, entre el 27 i el 30 de setembre, els Mossos van detenir tres persones més relacionades amb un altre grup que actuava amb el mateix modus operandi i en el mateix aparcament. Les detencions es van fer a Tarragona i l'Hospitalet de Llobregat, també són de nacionalitat xilena, tenen antecedents per fets similiars i també per furt. En total, acumulen 32 detencions. També van quedar en llibertat després de passar a disposició judicial. Els Mossos mantenen oberta la investigació i no descarten més detencions. A més, també el 2 d'octubre i en el marc d'una altra investigació, els Mossos van detenir a Blanes una altra persona, de nacionalitat croata, en relació amb un robatori amb força a l'interior de vehicle al mateix pàrquing. La policia tampoc descarta més detencions. Segons la policia, el detingut acumula 39 detencions per fets similars i també va quedar en llibertat després de passar a disposició judicial. La investigació continua oberta i els Mossos treballen per determinar si aquests tres grups podrien estar relacionats amb altres robatoris amb força a l'interior de vehicle comesos en els últims dies en aparcaments públics.

Summary: Nou detinguts per robar a l'interior de vehicles en aparcaments públics


El PP difon un vídeo per cridar els ciutadans a anar a la manifestació d'aquest diumenge impulsada per Societat Civil Catalana sota el lema 'Prou. Recuperem el seny'. En les imatges es mostren persones amb banderes catalanes i espanyols i s'anima a participar-hi per "defensar la democràcia, la dignitat i Espanya". Així mateix, apareixen eslògans com 'Orgull' intercalats amb declaracions del president del PP, Xavier Garcia Albiol, en què assegura que està disposat a "trencar-se la cara" per defensar el país i els milions de catalans que no volen que els obliguin a deixar de ser espanyols. Així com el vídeo en què Albiol es dirigeix als agents de la policia espanyola a Pineda de Mar. A més, també apareix el president del govern espanyol, Mariano Rajoy, defensant que "el que és Espanya ho decideixen tots els espanyols i no una part". 'Per la unitat d'Espanya. Som catalans, som espanyols', conclou el vídeo.

Summary: El PPC crida en un vídeo a anar a la manifestació de diumenge per "defensar la democràcia, la dignitat i Espanya"


La ministra d’Ocupació, Fátima Báñez, ha anunciat aquest dimarts a la conferència Sectorial d'Ocupació el repartiment de 1.893,3 milions d’euros per a polítiques actives d’Ocupació corresponents al 2016, dels que Catalunya rep 299.151.062 euros. És un 8,88% més que l’any anterior, 24,4 milions. Una xifra que la Generalitat considera “insuficient” perquè no reflecteixen ni els esforços que s’han fet en la matèria ni tampoc els recursos que l’executiu espanyol hauria de destinar a les polítiques actives d’ocupació. El secretari general del Treball, Afers Socials i Famílies, Josep Ginesta, ha denunciat un tractament “injust” de Catalunya en un repartiment que s’ha fet amb criteris “poc transparents i poc clars”. “No és la quantitat de recursos que creiem que mereixia Catalunya pel gran esforç que ha fet el 2016 i en la planificació dels programes de polítiques actives i els seus ràtios d’eficiència”, ha dit abans de reivindicar novament el traspàs de totes les polítiques d’ocupació a Catalunya. El repartiment dels fons -basat parcialment en criteris de compliment dels objectius- es tradueix en un augment dels fons que rebran totes les comunitats autònomes tret d’Andalusia, que malgrat perdre 11 milions d’euros segueix essent el territori que rep una major quantitat de fons destinats a Ocupació, 358,2 milions d’euros.  El govern espanyol sosté que quan s’aprovin els pressupostos del 2017 la partida augmentarà dels 1893,3 milions actuals a 2.018,2 milions d’euros, un 12,7% més, i destaca que ja actualment es destinen 129 milions d’euros a finançar la primera part del programa d’acció conjunta per a la millora de l’atenció dels aturats de llarga durada.  El secretari general de Treball de la Generalitat, però, ha assegurat que hi ha hagut una distribució “insuficient” de recursos “perquè l’Estat es reserva part dels recursos de polítiques actives per fer programació i desplegament de polítiques actives de forma centralitzada, cosa que produeix un resultat ineficient”. Segons Ginesta, aquesta invasió de les competències fa que “en un mateix territori diverses administracions facin la mateixa política activa per a un mateix públic objectiu”.  A més, Ginesta ha recordat que el 2017 l’Estat s’estalviarà molts recursos en polítiques passives de prestació d’atur. “Cada vegada el percentatge de gent a l’atur te una menor cobertura i rep menys recursos”, i “l’estalvi important no es reverteix en polítiques actives de la forma que esperàvem”.  Pel secretari general de Treball aquest fet demostra que l’Estat prefereix “utilitzar els recursos a altres polítiques que no són per a les persones que estan sense feina”. En aquest sentit, ha recordat que a Catalunya “només el 47% de les persones que estan sense feina reben la prestació d’atur”.  Aquesta “distribució injusta dels recursos en el seu conjunt”, ha dit, es posa de manifest també en les partides per als centres especials de treball, on l’executiu espanyol no millora el Salari Mínim Interprofessional i força la Generalitat a destinar-hi 5 milions d’euros de recursos propis”.  Ha recordat que la Generalitat reclama històricament el traspàs definitiu de totes les competències exclusives en polítiques d’ocupació, ja siguin les actives com les passives vinculades a prestacions i subsidis d’atur. “Només amb una gestió integral i completa de totes es pot resoldre el problema de l’atur”. Catalunya va rebre 198 milions l’any 2012; 193 milions el 2013; 176 milions el 2014; i 219 milions d’euros l’any 2015 i 274 l’any 2016, “unes xifres” que segons el Govern estan “molt allunyades dels 443 milions que Catalunya va rebre l’any 2011”. “Això passa perquè no tenim les totes les competències en ocupació ni podem decidir sobre la gestió completa de les polítiques d’ocupació. Tan sols venim a Madrid per saber quants diners li toquen a Catalunya i prou”, ha afirmat.

Summary: El Govern critica el repartiment dels fons per a polítiques actives d’ocupació, que destinen a 299 milions a Catalunya


Els Mossos d'Esquadra han identificat els presumptes responsables de les pintades que van aparèixer el passat 15 de juliol en mobiliari urbà i diverses façanes de Tortosa. En concret, es van recomptar fins a 18 grafits, alguns d'aquests amb missatges d'exaltació al grup terrorista ETA. Els investigats són un noi de 21 anys, de nacionalitat espanyola i veí de Sant Cugat del Vallès (Vallès Occidental), i una noia menor d'edat del mateix municipi. Els Mossos van prendre declaració als dos joves el passat 24 d'agost i han estat acusats de dos delictes per danys continuats. Tots dos hauran de comparèixer al jutjat d'instrucció número 2 de Tortosa quan se'ls requereixi.

Summary: Investigats un jove i una menor per fer una vintena de pintades en mobiliari urbà i façanes de Tortosa


La presidenta del Parlament, Carme Forcadell, ha reclamat al govern espanyol "una trucada, un correu o un 'watsap'" i ha assegurat que la voluntat de diàleg per part de Catalunya es mantindrà fins l'1-O. En una conferència al Fòrum Europa-Tribuna Catalunya, Forcadell ha assegurat que el Govern ha fet "fins a 18 intents" per negociar i arribar a un referèndum pactat i ha lamentat la negativa reiterada de l'executiu espanyol. En aquest sentit, ha rebutjat que hi hagi hagut una operació diàleg sinó que ha considerat que hi ha hagut una "operació maquillatge". "Jo l'únic diàleg que he tingut és amb els tribunals", ha declarat. D'altra banda, Forcadell s'ha mostrat convençuda que l'1-O es podrà votar "perquè sempre les urnes i els vots venceran les amenaces i les coaccions".

Summary: Forcadell reclama "una trucada" del govern espanyol i assegura que la "mà estesa" al diàleg es mantindrà fins l'1-O


El centre tecnològic Eurecat lidera des de Reus el projecte MED4Youth, que desenvoluparà un estudi clínic a nivell europeu sobre els beneficis de la dieta mediterrània per reduir l'obesitat juvenil, que s'ha quadruplicat en 30 anys. En concret, l'objectiu és demostrar que una dieta mediterrània hipocalòrica i enriquida amb productes característics del Mediterrani, com la magrana, els cigrons, els fruits secs i el pa de massa mare de cultiu, és més efectiva en la reducció de pes i de factors de risc cardiovascular associats a l'obesitat juvenil que una dieta hipocalòrica convencional baixa en greix. L'estudi durarà quatre mesos i es farà amb 240 adolescents amb obesitat d'entre 13 i 17 anys d'Espanya, Portugal i Itàlia.  "Per primera vegada es farà un estudi d'aquestes característiques amb participants de diferents països mediterranis", explica la coordinadora del projecte, Aurora Sesé, qui apunta que es complementarà amb una aplicació web educativa per fomentar i mantenir comportaments saludables.  En el marc de la investigació, s'utilitzaran tecnologies òmiques que "permetran conèixer amb més profunditat els mecanismes a partir dels quals la dieta mediterrània exerceix els seus efectes saludables, en base a l'anàlisi de les poblacions bacterianes i dels metabòlits presents a l'intestí", descriu l'investigador principal del projecte, Antoni Caimari, director de l'Àrea de Biotecnologia d'Eurecat. Segons Antoni Caimari, el projecte té també l'objectiu "d'impulsar la producció i el consum de productes saludables tradicionalment mediterranis, afavorint una demanda sostinguda a llarg termini, fomentar la competitivitat de les indústries del sector agroalimentari i reforçar els sistemes de producció locals".  L'obesitat juvenil als països mediterranis  L'obesitat juvenil s'ha quadruplicat en els últims 30 anys, representant el 18% de nens i adolescents d'entre 5 i 19 anys amb sobrepès o obesitat, segons dades de l'any 2016 de l'Organització Mundial de la Salut (OMS), amb una incidència particularment més alta en països mediterranis com Itàlia, Espanya i Portugal.  A l'obesitat se li associen taxes creixents de diabetis, hipercolesterolèmia, malaltia del fetge gras no alcohòlic o hipertensió, que són factors de risc per al desenvolupament de malalties cardiovasculars en l'edat adulta.  La incidència de productes típics del Mediterrani L'empresa Panishop-Novapan s'encarregarà d'elaborar el pa que s'utilitzarà durant l'estudi d'intervenció nutricional. Les investigacions científiques disponibles apunten que el pa fermentat amb massa mare de cultiu pot proporcionar millors qualitats nutricionals i més beneficis per a la salut que els pans convencionals de fermentació només amb llevat, augmentant la sacietat, disminuint la resposta glucèmica i modulant favorablement la microbiota intestinal. Els fruits secs, l'hummus i la magrana, d'altra banda, són fonts riques de diferents compostos bioactius amb efectes cardioprotectors i antiobesitat, com els àcids grassos mono i poliinsaturats (MUFAs i PUFAs), fibra, vitamina E i diferents compostos fenòlics. El consorci del projecte MED4Youth, coordinat pel centre tecnològic Eurecat, compta també amb la participació de la Universitat de Parma (Itàlia), la Universitat de Coïmbra (Portugal), Shikma Field Crops (Israel), Scientific Food Center (Jordània) i Panishop-Novapan (Espanya). El projecte compta també amb la col·laboració de la Cooperativa Agrícola de la Selva del Camp (COSELVA), que subministrarà els fruits secs als participants. El projecte forma part del programa PRIMA, que té el suport de la Unió Europea i ACCIÓ, el CDTI, l'Agència d'Innovació d'Israel, el Ministeri de l'Educació, la Universitat i de la Recerca d'Itàlia (MIUR), el Fons de Suport a la Investigació Científica de Jordània i de la Fundació per a la Ciència i la Tecnologia de Portugal (FCT).

Summary: Eurecat lidera un estudi sobre els beneficis de la dieta mediterrània per reduir l'obesitat juvenil


L'Antic Teatre llençava l'alerta el 24 de gener. El petit espai cultural de Ciutat Vella està "en perill" perquè el seu propietari amenaça de pujar-los el lloguer de 1.500 a 7.500 euros, una suma que l'abocaria al tancament. L'Ajuntament de Barcelona, que avala el "projecte estratègic" d'aquest local, hi manté contactes des de fa setmanes, treballant també el Districte i Urbanisme per avaluar totes les possibilitats que en garanteixin la continuïtat. Amb tot, en declaracions a l'ACN, el Delegat de drets culturals del consistori, Daniel Granados, matisa que la pujada de lloguer es faria, en el pitjor dels casos, d'aquí a set anys quan venci el contracte, i demana "calma". Això sí, avança que el Consistori no assumirà aquest augment. Segons Granados, l'amenaça de pujada del lloguer a l'Antic Teatre no és imminent. No, almenys, si es manté l'actual contracte, que venç d'aquí a set anys. El nou tracte que ofereix el propietari seria, de fet, la resposta a la petició de l'espai teatral d'obtenir una extensió de quinze anys més, a partir del seu venciment, aclareix el responsable municipal a l'ACN.  Així doncs, "hi ha temps", explica Granados. Des de l'àrea de Cultura s'han reunit darrerament i en diverses ocasions amb els responsables de l'Antic Teatre "per dissenyar un pla d'acció a mitjà termini", també amb representants del Districte de Ciutat Vella i d'Urbanisme de l'Ajuntament. "Estem treballant en equip per veure quina és la viabilitat i perquè pugui continuar".  En el capítol de solucions possibles a una eventual pujada del lloguer, el responsable municipal descarta que l'administració assumeixi aquest cost. Es vol evitar, així, "una transferència de fons públics a la especulació immobiliària a partir d’una pressió particular". Més aviat, el Consistori reclama –com ha fet en matèria d'habitatge- que se l'habiliti per poder intervenir en la "regulació" del lloguer i evitar així "que es pugui especular". "Tenim un problema de tensió entre les nostres incumbències i les nostres competències com a Ajuntament", assumeix Granados.  Així doncs, per ara, el Consistori es compromet a poc més que a "acompanyar" l'Antic Teatre en la recerca de solucions, sense descartar cap escenari, fins i tot el del trasllat a un altre local (però "idealment" en el mateix). "Tenim almenys cinc anys per treballar, però idealment ho resoldrem abans", afirma tot demanant "calma" a les parts.  Mentrestant, exigeix a la propietat que "respecti" el tracte actual fins al venciment del contracte i que "no persegueixi" els inquilins. L'Antic Teatre és, diu, un projecte estratègic amb molt potencial, de rellevància cultural i de vinculació amb les comunitats creatives, i un espai de referència al barri", defensa.  Amb una trajectòria –intermitent- de 17 anys de programació teatral independent i suport a la creació, l'espai veu ara com la pressió immobiliària amenaça d'acabar amb l'experiència. Per això, a banda d'activar les converses amb les administracions, la seva fundadora i directora, Semolina Tomic, ha convocat una roda de premsa dilluns vinent per exposar la situació.

Summary: L'Ajuntament de Barcelona es compromet a "acompanyar" l'Antic Teatre per assegurar la seva viabilitat a llarg termini


Un estudi publicat a la revista científica 'The Lancet' sobre la cloroquina i la hidroxicloroquina demostra que aquests dos fàrmacs augmenten el risc de mort. Les dues substàncies formen part des de fa setmanes del debat a l'entorn de la pandèmia del coronavirus després que algunes veus, entre elles la del president dels Estats Units, Donald Trump, les hagin considerat beneficioses per combatre la infecció. En canvi, la investigació, que s'ha fet sobre prop de 100.000 pacients, indica que cap de les dues aporta cap benefici als malalts, sinó que, al contrari, augmenten el risc de patir arítmies i morir. Es tracta de l'estudi més gran que s'ha fet fins al moment sobre aquests dos possibles tractaments. Ambdós productes són coneguts per la indústria farmacèutica, atès que fa anys que es fan servir per combatre la malària i malalties com l'artritis. En un principi s'havia apuntat que també podien actuar com a antivirals, i s'havia teoritzat que podien servir per atacar la covid-19. Sense cap evidència científica, però, líders com el president del Brasil, Jair Bolsonaro, o el mateix Trump l'han recomanat i, en el cas del líder nord-americà, ha anunciat fins i tot que en pren.  Ara, però, l'estudi demostra que la mortalitat entre pacients que prenien aquests medicaments era més alta que entre els que no les prenien. A més, tots els que en van prendre tenien més possibilitats de sofrir arítmies.

Summary: Un estudi sobre la cloroquina i la hidroxicloroquina demostra que augmenten el risc de mort


La Diputació de Barcelona ha constituït la Xarxa d'Escoles Bressol Municipals, una proposta de treball conjunt entre la corporació i els ajuntaments que ha de permetre posar els centres en contacte per generar coneixement i garantir-ne la sostenibilitat amb suport econòmic, tècnic i assessorament. Així ho ha explicat davant els mitjans de comunicació el diputat d'Educació de l'ens supramunicipal, Rafael Homet, que ha participat aquest divendres en la presentació i constitució de la xarxa en el marc del 28è Fòrum Local d'Educació. La voluntat és que la xarxa agrupi les 395 escoles bressol municipals que hi ha a la demarcació -a excepció de Barcelona ciutat-, en 235 poblacions i amb més de 24.000 infants de menys de 3 anys, el 58% dels que estan escolaritzats en el primer cicle d'educació infantil. El 76% dels municipis de Barcelona compten com a mínim amb una escola bressol municipal.

Summary: La Diputació de Barcelona crea la Xarxa d'Escoles Bressol Municipals per apropar els 395 centres de la demarcació


Cada estudiant en tindrà dues  ACN L'Escala.-L'Ajuntament de l'Escala (Alt Empordà) repartirà 2.000 mascaretes entre els alumnes de primària i de secundària dels tres centres que hi ha al municipi, coincidint amb l'inici d'aquest curs 2020-2021. El lliurament es farà a mitjans d'aquesta primera setmana per cobrir les necessitats de les famílies després que s'hagi decretat que portar mascareta és obligatori a partir dels 6 anys. L'àrea d'Educació ha decidit que es donarà a cada nen de primària i de secundària (el període d'educació obligatòria) dues mascaretes de neoprè reutilitzables, així com també una ampolla de gel hidroalcohòlic. Les mascaretes estan logotipades amb el lema 'a l’Escala, l'escola és segura' i suposaran una inversió de 10.000 euros. "Es tracta d'una mesura per contribuir a la protecció dels nostres escolars i ajudar també a les famílies', remarca la regidora d'Educació, Maite Cortés. En la mateixa línia, l'alcalde de l'Escala, Víctor Puga, destaca que la voluntat municipal és "apostar per l'educació i la salut, no només dels infants, sinó de tots". L'Ajuntament de l’Escala també ha posat a disposició diversos espais per tal que els puguin utilitzar els centres escolars. En aquest sentit, s'habilitarà una sala de l'edifici de Can Masset perquè l'escola Empúries la pugui utilitzar per a part dels alumnes que es queden al menjador, donat que les distàncies que marquen els protocols fan que potser no es puguin encabir tots els torns a la sala del menjador escolar del centre. També es cedeixen un parell de sales de Can Masset a l'institut El Pedró per hi fer-hi classes de batxillerat. D'altra banda, també han reforçat el servei de neteja a les escoles i la llar d'infants municipal, per mantenir desinfectades les zones d'ús comú i han dotat totes les aules de papereres noves i dispensadors de gel hidroalcohòlic. "Tenim un compromís ferm amb la salut i la seguretat dels nostres centres escolars i esperem que, amb la col·laboració i l'actuació responsable de tots, aconseguim que aquest pugui ser un curs el més normal possible", exposa l'alcalde de l'Escala.

Summary: L'Escala repartirà 2.000 mascaretes entre els alumnes de primària i secundària


Una desena d'estacions de la Xarxa d'Estacions Meteorològiques Automàtiques (XEMA) de Catalunya han registrat temperatures superiors als 40 graus aquest dimarts, moltes al Segrià, com ara les d'Alcarràs, Seròs, Vilanova de Segrià, Torres de Segre, els Alamús i Lleida-la Femosa. En aquesta última, el mercuri va arribar als 41 graus. També van superar o igualar els 40 graus les estacions de Cardona (Bages), Tremp, Sant Romà d'Abella (Pallars Jussà), Organyà (Alt Urgell) i Torroja del Priorat (Priorat). Vuit estacions més es van situar entre els 39 i els 40 graus, segons ha informat el Servei Meteorològic de Catalunya.

Summary: Una desena d'estacions registren més de 40 graus de temperatura dimarts, la majoria al Segrià


Sis menors han estat atesos aquest dijous cap a dos quarts de cinc de la tarda al parc Aquopolis de Vila-seca (Tarragonès), afectats per l’excés de clor que hi havia en una de les piscines del complex. Des de l’Ajuntament de Vila-seca s’ha confirmat a l’ACN que els responsables del centre han admès a la Policia Local que la causa de l’afectació havia estat l’excés de clor i que han clausurat la piscina. Pel que fa als afectats, dos dels menors han estat atesos pels serveis sanitaris del centre i han estat donats d’alta al mateix indret. Els altres quatre han estat atesos per efectius del Sistema d’Emergències Mèdiques (SEM). Dos també han estat donats d’alta in situ, i els altres dos han estat traslladats a l’Hospital de Reus amb lesions de caràcter menys lleu.

Summary: Sis menors atesos al parc Aquopolis de Vila-seca per un excés de clor en una piscina


Els eurodiputats Teresa Giménez Barbat i Javier Nart acusen l'església Saint-Jean-Baptiste au Béguinage, a Brussel·les, de situar-se "al costat del secessionisme" per acollir l'exposició "55 urnes per la llibertat". Segons un comunicat de Ciutadans, els dos membres del Parlament Europeu han demanat "explicacions" per carta a Claude Castiau, degà de l'església que acull des del 15 de juny una mostra artística amb urnes del referèndum de l'1 d'octubre. En concret, Giménez Barbat i Nart retreuen al degà que "posicioni políticament" el centre acollint l'exposició, que consideren "separatista", i l'acusen de defensar "les accions d'aquells que van decidir contravenir l'Estat de dret d'un país sobirà de la Unió Europea". En la missiva relaten que la mostra "no només descriu els fets d'una manera parcial sinó que també defensa l'acció d'un govern que ha violat la constitució espanyola". A més, Giménez Barbat i Nart insisteixen en el text enviat a Castiau que Espanya és "una democràcia consolidada" i un estat que defensa "els drets i les llibertats de tots els seus ciutadans". "És extremadament preocupant veure com una institució religiosa es posa del costat d'un moviment secessionista", asseguren en la carta, on també lamenten que el responsable de l'església situada al centre de Brussel·les no mostri "la menor empatia i solidaritat cap a més de la meitat dels ciutadans catalans que han patit les conseqüències" del moviment independentista. Conseqüències, segons ells, com ara "dividir famílies i amics" i crear un entorn d'"inquietud". "És trist que l'Església catòlica perpetuï l'actitud sectària que van mostrar els sacerdots i bisbes bascos al País Basc, que tant consol van oferir als terroristes i el seu entorn", diu la carta signada pels eurodiputats. L'exposició '55 urnes per la llibertat' va obrir-se al públic per primer cop a Brussel·les el 15 de juny en el marc del mes català a la capital belga i hi estarà fins al 15 de juliol. En la inauguració es va comptar amb la presència dels exconsellers Lluís Puig, Toni Comín i Meritxell Serret i Oriol Sànchez, fill de l'expresident de l'ANC empresonat Jordi Sànchez. L'exposició consisteix en obres d'art de 55 artistes catalans i internacionals que mostren la seva visió dels fets de l'1 d'octubre a partir d'urnes utilitzades el dia del referèndum per fer reflexionar sobre la cita electoral.

Summary: Ciutadans acusa l'església belga que acull l'exposició de les urnes de l'1-O de situar-se "al costat del secessionisme"


La Sala d'Apel·lacions de l'Audiència Nacional ha rebaixat la pena de 2 anys i 1 dia de presó al mínim legal de 6 mesos i 1 dia als 12 membres de la banda de rap 'La Insurgencia' per enaltiment al terrorisme. Ho fa aplicant el mateix criteri que va usar la setmana passada per rebaixar la pena al músic lleidatà Hasel. El tribunal argumenta que les lletres de les cançons enalteixen bandes terroristes que estan inactives com Grapo o ETA i que, per tant, això permet estimar parcialment el recurs plantejat per la defensa i atenuar les penes per a tots ells, que també hauran de pagar una multa de 1.200 euros. Amb aquesta nova sentència, l'Audiència Nacional consolida la doctrina d'atenuar penes si s'enalteixen bandes terroristes inactives.  El tribunal manté, però, que els músics van "exaltar de manera reiterada i/o justificar actes terroristes" però manté que cal rebaixar dos graus la pena (fins al mínim legal dels 6 mesos i 1 dia) perquè cal distingir entre "les al·lusions a bandes terroristes desmantellades i les que segueixen presents a la societat, com és el jihadisme que ha causat la mort de 15 persones aquest any a l'Estat".  La sentència també afirma que les lletres de les seves cançons "encaixen en un discurs de l'odi que va més enllà del dret a la llibertat d'expressió o la creació artística" i, per tant, consideren que la "provocació" del llenguatge del rap no justifica "lloar el terrorisme".

Summary: L'Audiència Nacional rebaixa a 6 mesos la pena als rapers 'La Insurgencia' perquè enalteix bandes terroristes inactives


Els Mossos d'Esquadra han detingut un home per provocar aldarulls al bar de l'estació de Renfe de Girona i amenaçar la gent amb una navalla. Els fets han tingut lloc cap a les set del matí. L'arrestat, que té 54 anys i és veí de Salt (Gironès), ha començat a cridar a dins del bar i a molestar els clients que a aquella hora hi estaven esmorzant. El cuiner ha sortit de darrere la barra per fer-lo fora i ha estat llavors quan l'individu, que es trobava sota els efectes de les drogues, ha tret una navalla. L'home ha començat a esgrimir-la i a proferir amenaces sense deixar de cridar. El personal de seguretat ha alertat els Mossos d'Esquadra, que han anat fins a l'estació. Com que l'individu no es calmava, els agents han hagut d'actuar per reduir-lo. L'home, que té antecedents, es troba a hores d'ara a les garjoles de la comissaria. Se l'acusa d'un delicte d'amenaces.

Summary: Detingut per provocar aldarulls al bar de l'estació de Girona i amenaçar la gent amb una navalla


L'Ajuntament de Montblanc ha decidit suspendre les edicions d'enguany de les fires Terrània i Clickània per la covid-19, previstes inicialment per al setembre i octubre, respectivament. En un comunicat, el consistori ha explicat que s'han analitzat els casos de fires de ceràmica de referència a Europa i s'ha valorat les possibilitats de garantir la seguretat dels visitants. En canvi, sí que se celebraran part dels actes de #Safrània365. El consistori ha apuntat que a partir del 10 de juliol es tornaran a fer les visites guiades a diferents punts de la vila amb un nou format adaptat a la situació actual.

Summary: Montblanc suspèn les edicions d'enguany de Terrània i Clickània per la covid-19


El ple del Parlament ha condemnat aquest dijous a la tarda els "insults xenòfobs, masclistes i homòfobs" de l'actor Toni Albà i el guionista Jair Domínguez contra la líder de Cs, Inés Arrimadas, i el cap de files del PSC, Miquel Iceta. La cambra ha donat llum verda al punt d'una moció de Cs, gràcies als vots a favor del partit taronja, de, PSC-Units, CatECP, PPC i la diputada no adscrita Elisenda Alamany (62). JxCat i ERC hi han votat en contra (62), i la CUP-CC s'hi ha abstingut (4). El text també pretenia que el ple exigís que TV3 i Catalunya Ràdio es comprometin a no contractar col·laboradors que incitin a l'odi, però aquest punt ha estat tombat, ja que CatECP s'hi ha abstingut i Alamany hi ha votat en contra.

Summary: El ple condemna els "insults xenòfobs i masclistes" de Toni Albà i Jair Domínguez contra Arrimadas i Iceta


El director del Patronat de Turisme de la Costa Brava, Ramon Ramos, ha presentat aquest dilluns al matí la seva renúncia i a partir del setembre deixarà la  direcció per posar-se al capdavant de l'oficina del delegat de la Generalitat a Girona, Pere Vila. Ramos deixarà d'exercir el càrrec a partir del 2 de setembre i la Diputació convocarà un concurs públic per ocupar la plaça, tal i com estableix la Llei de Racionalització i Sostenibilitat de l'Administració Local de l'Estat (LRSAL) vigent des del 2013. Ramos, que va ser alcalde de Blanes entre el 1998 i el 2003, està treballant aquests dies en el traspàs dels assumptes pendents i, per carta, ha agraït al personal la tasca realitzada al llarg dels set anys en els quals ha ostentat el càrrec. Ramon Ramos deixarà la direcció  del Patronat de Turisme Costa Brava i, a partir del setembre, es convertirà en responsable de l'oficina del delegat de la Generalitat a Girona, Pere Vila, segons ha avançat el diari ARA. Ramos, que va ser alcalde de Blanes entre el 1998 i el 2003, ha estat immers en diverses polèmiques. Entre elles, la del cas Manga.  El seu nom va aparèixer a la causa judicial que investiga els presumptes suborns a polítics per aconseguir l'adjudicació de serveis públics. També va rebre crítiques pel sou que cobrava com a director de l'ens, de 84.000 euros bruts anuals, i pel fet que no es convoqués concurs per la plaça que ocupa des del 2011, tal i com estableix LRSAL.  En escrit que ha fet arribar als consellers i conselleres del Patronat, Ramos els comunica que a partir del 2 de setembre deixarà d'ostentar el càrrec. El fins ara president del Patronat inicia l'escrit amb una frase que assegura que va llegir fa poc on diu: "Quan no siguis feliç en una situació, no et quedis en una fase de negació, mirant de fer que tot funcioni. El món té millors plans per a tu; només has de confiar en el futur i fer la teva part per alinear-te amb les coses que realment vols. La resta només serà història.".  "Deixo enrere set anys intensos, brutals i meravellosos, que m'han enriquit personal i professionalment", assegura. Una tasca, afegeix, que ha aconseguit "gràcies a molts de vosaltres, que m'heu fet companyia en aquest trajecte".  "Avui podria ser tremendament pedant pels resultats aconseguits però només vull ser agraït amb tothom per ajudar-me en el camí. I una menció especial a l'equip del Patronat, equip que s'ha convertit en la meva segona família", insisteix Ramos.  Ramos està treballant aquests dies en el traspàs dels assumptes pendents de la direcció.  Un cop es faci efectiva la renúncia, la Diputació convocarà un concurs públic per cobrir la plaça tal i com marca la llei. De fet, l'ens va justificar no convocar-la mentre l'ocupava Ramos argumentant que la normativa permetia que el personal directiu que ja estava nomenat pogués continuar ostentant el càrrec.  La CUP, crítica amb el canvi Des de la CUP, el diputat Lluc Salellas, ha criticat la decisió i l'ha qualificat com "l'enèsim moviment" de "repartiment de cadires" que "col·loca persones de partit". Salellas diu que el PDeCAT recorda amb "aquestes maneres de fer" a la "vella política" i demana a la Diputació que acabi amb la "política d'amistats" a l'hora d'escollir les persones que han d'ocupar càrrecs directius dins de l'organisme. D'altra banda, el diputat ha criticat la manera com s'ha gestionat la renúncia i ha dit que tot plegat s'ha fet sense donar cap explicació. "Ni tant sols han explicat perquè fa més de tres anys que estem incomplint una llei que diu que s'hauria d'haver fet un concurs públic per la plaça", insisteix.

Summary: Ramon Ramos deixa la direcció del Patronat de Turisme i serà el responsable de l'oficina del delegat de la Generalitat


El regidor de la CUP de Manresa Jordi Garcés ha estat detingut aquest migdia i posteriorment ha estat posat en llibertat per la seva participació en l'ocupació del rectorat de la Universitat Autònoma de Barcelona (UAB) l'abril de 2013. Els Mossos d'Esquadra l'han arrestat quan es trobava en una acció de la PAHC Bages, entitat de la qual n'és membre actiu, al centre de Manresa. L'edil ha estat alliberat poc abans de les dues del migdia després que el jutge li hagi notificat l'obertura de judici oral i li hagi traslladat l'escrit d'acusació. Una quarantena de persones s'han concentrat a les portes de les dependències judicials per donar-li suport. La Fiscalia demana per Garcés una pena de presó de 13 anys i 8 mesos. La detenció s'ha produït hores després que Garcés denunciés, davant dels mitjans de comunicació, les irregularitats del cas i exigís a la UAB que es posicioni a favor de l'absolució dels 27 imputats i retiri la petició de responsabilitat civil, xifrada en 14.000 euros per persona. Ja pesava sobre Garcés una ordre de crida i cerca en no haver estat notificat de l'obertura del judici oral.  Aquest migdia, a la sortida dels jutjats, Garcés s'ha mostrat tranquil i ha assegurat que tant ell com els seus companys encausats seguiran amb les reivindicacions, així com també continuaran denunciant "tot el que portem denunciant tot aquest temps". Segons el mateix Garcés, encara hi ha cinc encausats en situació de crida i cerca. L'advocada i membre d'Alerta Solidària, Eva Pous, present en la concentració de suport, ha assegurat que, malgrat que ja s'estan fent les notificacions d'obertura de judici oral, el procés pot trigar encara temps a arribar.

Summary: Detenen i deixen en llibertat un regidor de la CUP de Manresa per l'ocupació del rectorat de la UAB


El president del Parlament, Roger Torrent, ha demanat una reunió immediata al cap del govern espanyol, Mariano Rajoy, a través d'una carta enviada aquest dilluns al migdia. En el text, Torrent estén la mà per obrir un "diàleg sincer" amb el cap de files del PP i l'insta a reunir-se en la "màxima brevetat possible". Torrent diu en la carta que cal parlar per resoldre els problemes "polítics, institucionals i de legitimitat democràtica" que hi podria haver si es mantenen els "condicionants actuals" que pesen sobre els diputats que estan a la presó i a Brussel·les. "El dret de representació està lesionat en el cas de 8 electes", sosté Torrent. A més, el president del Parlament avisa en la carta que si Rajoy s'oposa a la facultat del candidat de JxCat, Carles Puigdemont, a presidir el Govern s'estarien vulnerant drets fonamentals.

Summary: Torrent demana una reunió immediata a Rajoy: "El dret de representació està lesionat en el cas de 8 electes"


La directiva de l'empresa concessionària del servei de recollida de residus i neteja viària de Sabadell, Smatsa, nega haver rebut un tracte de favor per part de l'exalcalde de Sabadell, Manuel Bustos, per aconseguir la polèmica adjudicació, valorada en 370 MEUR per un període màxim de 20 anys. Alhora assegura que no va finançar cap acte de la campanya de les eleccions municipals del PSC de Sabadell l'any 2011, la darrera de Bustos com a candidat a l'alcaldia. Així ho ha explicat l'advocat de la Plataforma Sabadell Lliure de Corrupció, Raúl García Barroso, després que el gerent d'Smatsa, Eugenio Díaz, i la cap de comunicació, Marina Taltavull, hagin comparegut davant la jutgessa que instrueix el cas Mercuri, Beatriz Faura, en qualitat d'investigats per la peça 28 del 'cas Mercuri'. El gerent d'Smatsa, Eugenio Díaz, i la responsable de comunicació de l'empresa, Marina Taltavull, no han respost les preguntes que els han formulat les acusacions particular i popular, ni han volgut atendre els mitjans de comunicació que els esperaven a la sortida dels Jutjats de Sabadell. Sí que ho ha fet l'advocat de la Plataforma Sabadell Lliure de Corrupció, Raúl Garcia Barroso, que ha assenyalat que cap dels dos investigats ha admès pagaments durant la campanya de Bustos ni tractes de favor. "Han negat totes les acusacions, en el cas de Díaz ha negat el pagament d'actes electorals", ha comentat Barroso que ha afirmat que també ha dit que Smatsa no va abonar 100.000 euros per la celebració del gran sopar de campanya que Bustos va oferir a la Pista Coberta d'Atletisme de Sabadell. Amb tot, segons Barroso, Díaz sí que ha admès que van aportar diners per un sopar que es va celebrar en un altre indret de la ciutat en concepte de "patrocini", però no vinculat amb la campanya del llavors alcalde. El lletrat també ha explicat que el gerent d'Smatsa "ha dit que no tenien cap coneixement previ de les clàusules del contracte, i que no va pactar amb cap funcionari ni amb Paco Bustos per aconseguir guanyar el concurs, tot i que ha reconegut que eren amics", ha explicat Barroso.  L'advocat ha recordat que segons l'atestat dels Mossos d'Esquadra, la policia va localitzar dos mesos abans que les bases d'aquell concurs es fessin públiques "un document i un correu electrònic que havia enviat l'excap d'Espai Públic de l'Ajuntament de Sabadell, Xavier Izquierdo, on s'avançava l'esborrany del plec de clàusules". Pel que fa a les acusacions d'haver col·locat a dit persones properes al PSC dins d'Smatsa a canvi de favors en l'adjjudicació, tant Díaz, com Taltavull ho han negat. Una vintena de persones, entre les quals hi havia els regidors de la Crida per Sabadell Lluís Perarnau i Glòria Rubio, s'han concentrat a primera hora d'aquest dijous a les portes del Jutjat de Sabadell, responent a la convocatòria de la Plataforma Stop-SMATSA i la Sabadell Lliure de Corrupció, coincidint amb les declaracions del propietari del grup Vendex, Gervasio Rodríguez - que finalment no ha comparegut per motius de salut - i dels dos dirigents d'Smatsa.

Summary: Smatsa nega que "s'arreglés" el contracte d'escombraries de Sabadell o que financés actes de campanya del PSC


El responsable de l'àrea econòmica i jurídica de CDC, Francesc Xavier Sànchez, ha sortit "tranquil i satisfet" de declarar davant el jutge de l'Audiència Nacional José de la Mata pel 'cas 3%'. Sànchez ha assegurat que no gestionava les donacions al partit, que no eren la seva "responsabilitat" i que se n'encarregava el tresorer, Andreu Viloca (també investigat a la causa). "Ho portava l'administrador del partit que crec que ho ha fet de manera impecable", ha manifestat. Sànchez diu que la seva funció era d'assessoria jurídica i de comunicació i que només sabia "els números generals" del partit. Segons ha explicat, el jutge s'ha interessat molt per l'estructura general de Convergència i pel repartiment de funcions. Segons fonts presents a la declaració, ha negat haver intercedit a favor d'empresaris per aconseguir adjudicacions i afirma que, en el cas de Josep Manel Bassols, l'empresari el va anar a trobar perquè "tenia un interès polític" i volia també un càrrec per a la seva dona.

Summary: Sànchez defensa davant el jutge que no s'encarregava de les donacions a Convergència i es desvincula del cas '3%'


Uber canviarà d'estratègia per tornar a Barcelona. L'aplicació digital de transports renunciarà a oferir el servei amb conductors particulars i es centrarà en els conductors professionals, com ja fa a ciutats com Madrid o París. Així ho ha assegurat el director general Uber Europa, Thibaud Simphal, en una entrevista al programa 'Valor afegit' de TV3. Simphal ha explicat que busquen el consens amb els sectors implicats, com els taxistes, que sempre s'han oposat a la plataforma. Uber reconeix que la nova estratègia és inviable amb la limitació actual d'una llicència de vehicle amb xòfer professional per cada 30 taxis. Això equival a unes 300 llicències a Barcelona, mentre que Uber necessitaria, segons informa TV3, entre 3.000 i 5.000 llicències.  Uber assegura que és un canvi d'estratègia a escala europea que inclourà revisar les condicions laborals i afavorir la coexistència amb el taxi. "Volem obrir un diàleg amb l'ajuntament de Barcelona i amb la Generalitat per avançar cap al futur i permetre aquesta tecnologia digital per la mobilitat, sense deixar ningú de banda, ajudant a la transició del taxi", ha afirmat. En aquesta línia, Uber vol donar la possibilitat a tothom que tingui un smartphone a través d'un botó "de tenir un xòfer, aleshores hi haurà lloc per als taxis, però hi haurà lloc també per a moltíssima més gent".

Summary: Uber renunciarà als conductors particulars per treballar legalment a Barcelona


El Departament de Territori i Sostenibilitat ha iniciat la licitació de les obres per instal·lar barreres paraallaus a l'aparcament de l'estació d'esquí de Tavascan (Pallars Sobirà). Aquesta actuació, que es licita per un import de 686.000 euros, permetrà millorar la protecció i la seguretat de la zona, a peu de pistes, davant de possibles allaus. El termini d'execució previst de les obres un cop comencin és de tres mesos. L'objectiu és que l'obra estigui acabada de cara a la temporada d'hivern que ve. Aquesta licitació s'emmarca en la voluntat del Govern de la Generalitat de mantenir activitat econòmica en el context de l'emergència pel coronavirus i permetre continuar a les empreses teletreballant en la preparació d'ofertes. El contracte que s'impulsa inclou les obres necessàries per a la col·locació de barreres paraallaus al talús de l'aparcament de l'anomenada Pleta del Prat, a l'estació d'esquí de Tavascan, el funcionament de la qual es veu afectat periòdicament per allaus de diversa importància. L'Institut Cartogràfic i Geològic de Catalunya ha analitzat la zona d'allau que afecta l'aparcament de l'estació. Aquesta zona es troba actualment protegida amb barreres paraallaus entre les cotes 2.015 a 1.915 metres, que eviten el desencadenament d'allaus des de les cotes superiors. L'actuació que ara s'impulsa permetrà evitar allaus més avall de la cota 1.915 metres i que arriben a afectar l'aparcament, situat a la cota 1.700 metres, molt freqüentat per usuaris de l'estació i del refugi existent.

Summary: La Generalitat licita les obres per implantar barreres paraallaus a l'aparcament de l'estació d'esquí de Tavascan


El conseller d'Educació, Josep Bargalló, ha anunciat l'aposta de "l'actual Govern i l'actual Departament" pel "model d'institut escola". Bargalló ha definit el model com un centre amb "una unitat pedagògica, una unitat de claustre, una unitat de direcció i una unitat d'edificis". El conseller ha fet aquestes declaracions durant la inauguració del nou edifici de secundària de l'institut escola Mestre Andreu, de Sant Joan de les Abadesses (Ripollès). De moment, el centre ha estrenat la primera fase del projecte i ara falta que el Govern executi la segona part, que preveu la construcció d'un altre edifici per als cursos de primària. Sobre la segona part de les obres, Josep Bargalló ha indicat que "està a la planificació" i "en els propers anys" es començarà la construcció. En aquesta línia, Bargalló ha destacat la importància de finalitzar aquest projecte perquè el centre "té un projecte educatiu comú". De fet, el titular d'Educació ha detallat que l'institut escola Mestre Andreu "té un projecte educatiu innovador, de millora, que a més a més va canviant en funció dels interessos i les necessitats de l'alumnat". De moment, el nou edifici que s'ha inaugurat avui permetrà acollir els estudiants de l'ESO. Hi ha aules per als cursos de secundària, una biblioteca, aules de suport i un pati. Després de la inauguració del nou centre del Ripollès, el conseller ha anat fins a Sarrià de Ter (Gironès) per visitar els terrenys on s'ubicarà el nou institut que començarà a funcionar a partir del curs vinent.

Summary: Bargalló manté l'aposta d'Educació pel "model d'institut escola"


El Museu Can Framis mostra des del 18 d’abril i fins del 17 de juliol, l’herència plàstica d’Albert Ràfols-Casamada (Barcelona, 1923-2009) com un homenatge a la figura, treball i trajectòria de l’artista. L’exposició, sota el títol ‘Pintura’, està formada per prop de 40 obres, que s’emmarquen entre la segona meitat del segle XX i els primers anys del XXI. L’especialista en l’obra de Ràfols-Casamada i comissari de la mostra, José Francisco Yvars, ha destacat en la presentació de la mostra que "és una selecció cabdal del que seria la pintura i l’expressionisme líric de Ràfols". Les obres es caracteritzen, segons Yvars, pel color, la construcció i una gamma cromàtica que juga amb la llum. Així, les diferents combinacions són les que donen qualitat a les obres. L’exposició sorgeix com un homenatge a Ràfols-Casamada per part d’Yvars, que va mantenir amb l’artista una “amistat entranyable”, ha destacat el comissari. “Era un joc de complicitat i esta és la base de l’exposició. La idea era anar ordenant nuclis formals però descuidant un poc la cronologia”, ha afegit. Així, ‘Pintura’ és una exposició que vol oferir un compendi dels signes, colors i emotivitats que singularitzaren l’artista i exalçaren el fet pictòric al territori català. En aquest sentit, Yvars ha explicat que a la mostra es pot veure “la potència i l’energia plàstica” de cada una de les obres i que “la complicitat formalista distingeix, en part, el món de Ràfols del d'altres artistes –que també han estat de primera magnitud-, ja que no s'ha d'oblidar que ha sigut un dels grans en una generació de grans”.  ‘Pintura’ permet aprofundir en el procés evolutiu característic de la pintura de Ràfols-Casamada. Durant els anys 50, l’artista va passar de la figuració a l’abstracció després d’un procés de reflexió. Així, l’exposició és un reflex del període d’abstracció que va viure el barceloní, ja que, segons Yvars, les obres datades entre la segona meitat del segle XX i l’any 2005 “són la part poderosa de Ràfols”. A més, les obres -procedents de les col·leccions de la Fundació Ràfols-Casamada-Maria Girona, Carmen i Lluís Bassat, La Caixa o la Galeria Joan Prats, entre d'altres- reivindiquen la seducció de la matèria i la seva autonomia en el relat artístic.  A l’exposició es poden veure obres com ‘Aurora’ (1968); ‘Els elements’ (1985); ‘Salomon way’ (1989); ‘Marge rosa’ (1992); ‘El taller’ (1995), i ‘Estructura interior’ (1996), entre d’altres. A més, l’especialista en l’obra de Ràfols-Casamada ha assegurat que acull "almenys sis obres que no s’han vist mai”, així com un collage que el mateix comissari mai havia vist muntat tal i com està a la mostra del Museu Can Framis. D'altra banda, també recull fragments de la intimitat dels dietaris de Ràfols-Casamada, que traslladen als mots les seves recerques plàstiques entorn de la desfiguració de la forma, la captació lírica de la realitat immediata, l'ordenació de l'espai o el ritme del color.  José Francisco Yvars també ha explicat que la pintura de Ràfols-Casamada es reflecteix "de bona gana" en aquesta exposició -on  els colors ocres i blaus són els protagonistes-, ja que es veu la intenció decisiva de l’artista. En aquest sentit, ha assegurat que l’obra de Ràfols-Casamada és “un art de sensacions cromàtiques i visuals i un art de sensibilitat perquè, com ell deia, veure és sentir”. Així, l’exposició ‘Pintura’ “és un formalisme intencionat per produir efectes de bellesa amb una xarxa formal”, ha conclòs Yvars.

Summary: El Museu Can Framis acull un homenatge a la figura, treball i trajectòria de Ràfols-Casamada


Tres persones han hagut de ser reallotjades en domicilis de familiars i la reparació es pot allargar durant uns dies ACN Barcelona.-Una fuita d'aigua ha causat aquest divendres a la matinada un esvoranc de 8x3 metres al carrer Ganduxer de Barcelona, a l'alçada del número 51, i ha obligat a reallotjar tres veïns en domicilis de familiars després que l'aigua deixés inhabitable casa seva, segons han informat fonts municipals. A més, una d'aquestes persones ha hagut de ser atesa pel Sistema d'Emergències Mèdiques (SEM) per una crisi d'ansietat. Els fets s'han iniciat quan passaven cinc minuts de tres quarts de tres de la matinada en trencar-se una canonada i l'aigua ha sortit inclinada i com un guèiser.  Fins al lloc, s'hi han traslladat tècnics de la companyia d'aigües per iniciar les tasques de reparació de la canonada trencada, a més de tècnics de Gas Natural i de Fecsa Endesa. També hi treballen els equips de neteja per tal de garantir la seguretat a la zona. D'altra banda, com a conseqüència dels fets, s'ha hagut de tallar el trànsit al carrer Ganduxer des de la Ronda General Mitre fins a la plaça Sant Gregori Tramaturg. Segons l'Ajuntament de Barcelona, les tasques de reparació de l'esvoranc es poden allargar durant uns dies. Mentrestant, es fan desviaments per Doctor Fleming / Carrer Lazaro Cardenas, Escoles Pies / Tres Torres, Sant Fe de Nou Mèxic / Doctor Fleming i Ganduxer / Plaça Gregori Traumaturg. Un cop tallada la fuita, però, la pressió s'ha traslladat a una altra canonada situada al Turó Park que no l'ha pogut suportar i ha causat una altra fuita, tot i que de menor magnitud. Tot i això, s'ha hagut d'interrompre el trànsit a l'Avinguda Pau Casals en sentit descendent fins a la neteja de la calçada per restes de pedres i sorra.

Summary: Una fuita d'aigua en forma de guèiser causa un esvoranc al carrer Ganduxer i deixa inhabitable un habitatge


La Guàrdia Urbana de Barcelona va detectar dilluns un individu al Raval que duia a sobre 43 passaports de 15 nacionalitats diferents i 57 documents d'identitat de 8 nacionalitats, segons ha avançat la SER i ha confirmat l'Ajuntament a l'ACN. Els fets van tenir lloc cap a un quart d'onze de la nit al carrer de la Riera Baixa, a l'altura del número 4, quan agents del Grup de Delinqüència Urbana de Ciutat Vella del cos de seguretat local van divisar un individu habitual de la zona amb antecedents. En aturar-lo van descobrir tota la documentació que duia, distribuïda en tres paquets, probablement robada a turistes. Tot plegat fa sospitar a la Guàrdia Urbana que hi pugui haver un mercat negre a la ciutat d'aquest tipus de documentació que aprofitaria els furts i robatoris violents que es produeixen amb assiduïtat. Ara mateix la Guàrdia Urbana treballa per contactar amb els propietaris de la documentació, per intentar esbrinar si efectivament els va ser sostreta i per determinar la zona. També s'investiga si al darrere de tot plegat hi podria haver un grup organitzat que comercialitzés amb els documents en altres països.

Summary: La Guàrdia Urbana detecta un individu al Raval amb un centenar de passaports i documents d'identitat


Els líders europeus han acceptat aquest divendres un pressupost de mínims per a l'Eurozona. D'acord amb les conclusions de la cimera de l'euro, han acordat concretament que es treballi en "el disseny, les modalitats d'implementació i el calendari d'un instrument pressupostari per la convergència i la competitivitat de la zona euro". L'instrument, però, quedaria lluny del pressupost que volia França o Alemanya, que demanaven que també tingués una funció "estabilitzadora" per assistir els països afectats per crisis financeres puntuals. Per altra banda, han rebutjat per ara contemplar la creació d'un sistema europeu d'atur, com proposava Espanya. El document de conclusions ratifica, per contra, mesures acordades per l'Eurogrup fa dues setmanes, com ara reforçar el fons de rescat europeu, el Mecanisme Europeu d'Estabilitat (MEDE), i crear una nova xarxa de seguretat, un 'backstop', pel Fons Únic de Resolució bancària, l'encarregat de fer front a possibles fallides d'entitats bancàries. Segons ha dit el president del govern espanyol, Pedro Sánchez, en roda de premsa des de Brussel·les després de la cimera de l'euro, les mesures adoptades "van en la direcció però són insuficients". Per contra, Sánchez ha valorat positivament la reforma del MEDE i que per primer cop s'hagi acordat un pressupost comú "per fomentar la competitivitat i la convergència dels països de l'euro".

Summary: Els líders europeus accepten un pressupost de mínims per a l'Eurozona


Catalunya ha declarat 1.541 nous casos de covid-19 confirmats per PCR en les darreres 24 hores, segons les dades actualitzades pel Departament de Salut. El total de positius confirmats per PCR des de l'inici de la pandèmia és de 143.603 i s'eleva a 169.048 amb totes les proves (1.672 més que en el balanç d'aquest divendres). Des de l'inici de la pandèmia, han mort 13.385 persones per coronavirus a Catalunya, cap més des de l'últim balanç fa 24 hores. D'altra banda, el risc de rebrot puja 9 punts i se situa en 168,40. La velocitat de contagi també s'incrementa de 0,92 a 0,96, i ja frega la barrera d'1. En paral·lel, els ingressats als hospitals baixen en 31 persones i ara són 755, dels quals 154 estan a l'UCI, tres menys que fa 24 hores. Segons les últimes dades del Departament de Salut, el risc de rebrot segueix per sota dels 200 punts. Entre el 16 i el 22 de setembre aquest indicador estava en 217,91, però actualment (setmana del 23 al 29 de setembre) se situa en 168,40, uns nou punts més que fa 24 hores (159,82). Per sobre de 100, es considera que el risc és alt. Pel que fa a la taxa de reproducció del virus (Rt), puja quatre centèsimes, de 0,92 a 0,96. Això vol dir que, de mitjana, una persona infectada transmet el virus a menys d'una persona (dada clau per frenar la propagació de la covid-19). Durant la setmana del 16 al 22 de setembre va ser d'1,24. En relació amb els casos confirmats per PCR, durant l'última setmana s'han registrat 6.608 casos, una xifra inferior als 7.264 positius detectats la setmana anterior. Per altra banda, la taxa de confirmats per PCR en els darrers set dies se situa en 86,13 per cada 100.000 habitants. La setmana del 16 de setembre se situava en 94,68. Al llarg de la darrera setmana s'han fet 118.524 proves PCR a tot el territori, de les quals un 5,59% han sigut positives. La mitjana d'edat dels casos positius és de 37,25 anys. Pel que fa al total de casos des de l'inici de la pandèmia (169.048, segons l'últim balanç), 143.603 han estat confirmats per PCR, 4.732 per epidemiologia, 4.308 són casos probables, 5.526 s'han detectat a través de proves ELISA i 10.879 a través de tests serològics (les proves ELISA i els tests serològics donen informació sobre l'estat immunològic). En les darreres hores no s'han notificat defuncions, deixant el total de víctimes mortals a Catalunya a 13.385. Moltes de les morts no classificades s'han pogut col·locar ara en la categoria que els correspon pel lloc on s'ha produït la mort. Així, 8.144 han mort en centres hospitalaris o sociosanitaris, 4.190 en residències, 843 en domicilis i 208 segueixen sent no classificables. 38 nous positius PCR a les residències Des de l'esclat de la pandèmia s'han registrat 16.847 casos confirmats per PCR a les residències, 38 més en comparació amb l'últim balanç. Si es tenen en compte la resta de proves, la xifra s'eleva a 18.579 (48 més). Des del març, fins a 6.549 persones que vivien en residències han mort, cap més que les reportades fa 24 hores. D'aquestes defuncions, 2.186 s'han produït en centres hospitalaris o sociosanitaris, 4.175 en residències, 100 en domicilis i 88 no es poden classificar per falta d'informació. Regió sanitària de Barcelona: 304 positius PCR, el risc de rebrot puja 3 punts i 9 ingressats menys (121) A la regió sanitària de Barcelona ciutat, que inclou la capital catalana, Montcada i Reixac i una ABS de Sant Adrià de Besòs, el nombre total de confirmats per PCR se situa en 35.866 (304 més que en l'últim balanç), xifra que s'eleva a 43.381 amb totes les proves. Des de l'inici de la pandèmia han mort 4.492 persones a l'àrea, cap més en relació a l'anterior balanç. El risc de rebrot puja uns 3 punts i se situa en 145,89. El de la setmana del 16 de setembre era de 279,46. L'Rt puja lleugerament fins a 0,81 (la setmana anterior estava en 1,43), i la taxa de confirmats per PCR els últims set dies és de 77,26 per cada 100.000 persones. A la regió hi ha 121 pacients ingressats (-9), 23 dels quals a l'UCI (-2). Regió metropolitana nord: 453 positius PCR, el risc de rebrot s'alça 20 punts i l'Rt supera l'1 La regió metropolitana nord suma 34.887 casos confirmats per PCR des de l'inici de la pandèmia (453 més que en l'últim balanç) i 40.349 amb totes les proves. El territori ha registrat 3.079 morts des de l'inici de la pandèmia (cap més que les informades fa 24 hores). El risc de rebrot puja quasi 20 punts i se situa en 175,44 (era de 198,72 durant la setmana anterior), mentre que la velocitat de propagació del virus puja per sobre de l'1, en concret a 1,01. La setmana del 16 al 22 de setembre va ser de l'1,14. Per altra banda, la taxa de confirmats per PCR en els darrers set dies és de 85,06 per cada 100.000 habitants. Segons les últimes dades, hi ha 262 pacients ingressats (-7), 30 a l'UCI (+1). Regió metropolitana sud: 213 positius PCR i el risc de rebrot puja 7 punts La regió sanitària metropolitana sud suma un total de 27.775 confirmats per PCR (213 més en les darreres hores) i 32.560 amb l'acumulat de totes les proves. Les persones que han mort per coronavirus són 2.427 (cap més que les reportades que fa 24 hores). El risc de rebrot puja 7 punts en 24 hores i se situa en 158,85. Va ser de 225,07 en la setmana del 16 de setembre. La velocitat de propagació del virus continua pujant lleugerament i passa la barrera de l'1, fins a l'1,06. La taxa de confirmats per PCR és de 74,48 per cada 100.000 habitants. En aquesta regió, hi ha 104 pacients ingressats per la covid-19 (-4), dels quals 20 són a l'UCI (ídem). Catalunya central: el risc de rebrot puja 10 punts i l'Rt també s'incrementa (1,05) La regió sanitària de la Catalunya Central té un total de 9.992 casos confirmats per PCR, 120 més en les últimes hores. La xifra s'eleva a 11.967 si es tenen en compte les altres proves. Des de l'inici de la pandèmia han mort 1.637 persones en aquesta regió, les mateixes que en el balanç anterior. El risc de rebrot puja 10 punts, fins a 242,13. La setmana anterior era de 325,90. La taxa de reproducció del virus puja i supera l'1, fins a l'1,05 (la setmana del 16 de setembre era de l'1,60) i la taxa de confirmats per PCR per 100.000 habitants és de 117,67. La regió suma 49 pacients ingressats (tres menys respecte a l'última actualització), 11 a l'UCI (igual). Camp de Tarragona: 76 positius PCR i risc de rebrot estable Al Camp de Tarragona s'han registrat 6.318 casos confirmats per PCR, 76 més que fa 24 hores. Si es tenen en compte totes les proves, el nombre acumulat de casos des de l'inici de la pandèmia és de 6.947. En aquesta regió han mort 429 persones, les mateixes que en l'anterior balanç. El risc de rebrot puja lleugerament dos punts i se situa en 117,22, per sota del de la setmana del 16 al 22 de setembre (147,59). L'Rt puja lleugerament fins a 0,89, mentre que la taxa de confirmats per PCR se situa en 68,57 per cada 100.000 habitants. Segons les últimes dades, hi ha 64 pacients ingressats (-4), 14 dels quals a l'UCI (-1). Terres de l'Ebre: el risc de rebrot puja més de 100 punts La regió de les Terres de l'Ebre acumula, des de l'inici de la pandèmia, 1.517 casos confirmats per PCR (92 més que en el balanç anterior) i 1.711 si es tenen en compte la resta de proves. En aquesta regió han mort 65 persones (igual que en l'últim balanç). El risc de rebrot es dispara més de 100 punts i ara és de 449,01. La setmana anterior era de 262,66. Per altra banda, la taxa de confirmats per PCR en els darrers set dies és de 155,77 per 100.000 habitants. L'Rt puja clarament un dia més i està en 1,93, mentre que la setmana anterior estava en 2,49. Segons l'últim balanç, hi ha 5 pacients ingressats (+2), un a l'UCI. Regió de Lleida: 86 positius PCR i baixa 7 punts el risc de rebrot A la regió sanitària de Lleida, hi ha acumulats 11.849 casos confirmats per PCR, 86 més que el dia anterior. Són 12.513 si es tenen en compte totes les proves. Un total de 307 persones han mort per coronavirus des de l'inici de la pandèmia (cap més que fa 24 hores). Pel que fa al risc de rebrot, baixa gairebé 7 punts i està en 145,74, per sobre del registrat la setmana anterior (176,69). La velocitat de propagació baixa per sota de la barrera de l'1, fins al 0,93 (la setmana anterior era de 1,13). La taxa de confirmats per PCR del 23 al 29 de setembre és de 74,17 per 100.000 habitants. Hi ha 33 pacients ingressats (+1), 18 a l'UCI (-1). Alt Pirineu i Aran: el risc de rebrot s'enfonsa més de 50 punts   La regió sanitària de l'Alt Pirineu i l'Aran ha registrat 1.060 casos confirmats per PCR (14 més en les últimes hores) i 1.211 sumant totes les proves. Un total de 35 persones han mort des de l'inici de la pandèmia (les mateixes que en l'anterior balanç). El risc de rebrot s'enfonsa més de 50 punts i està en 241,75. La setmana del 16 de setembre, la regió presentava un risc de 499.69. L'Rt puja a 1,05, mentre que la taxa de confirmats per PCR és de 116,70 per cada 100.000 habitants. Les últimes dades assenyalen que hi ha 10 pacients ingressats (ídem), un a l'UCI. Regió de Girona: 154 positius PCR i cau 4 punts el risc de rebrot A la regió sanitària de Girona, els casos confirmats per PCR acumulats són 12.199 (154 més), i pugen a 14.601 si es tenen en compte totes les proves. Des de l'inici de la pandèmia han mort 868 persones al territori (igual que en el balanç anterior). El risc de rebrot cau uns 4 punts i està en 181,13, mentre que la setmana del 16 de setembre va ser de 221,25. L'Rt torna a baixar i se situa en 0,91, i la taxa de confirmats per PCR del 23 al 29 de setembre és de 92,98 per cada 100.000 habitants. Hi ha 71 pacients ingressats (-5), 20 dels quals a l'UCI (-2).

Summary: Catalunya suma 1.541 nous casos confirmats per PCR, cap mort i el risc de rebrot puja 9 punts (168)


Ensurt al centre de la Llagosta (Vallès Oriental) per l'esfondrament del sostre d'una casa. La teulada s'ha ensorrat en una de les habitacions de l'habitatge i en un tram del passadís, però no s'han hagut de lamentar ferits i la família que hi viu ha sortit il·lesa. L'avís del succés s'ha rebut a les 23.58 hores d'aquest dissabte al número 11-13 del carrer Sant Josep. Dues dotacions dels Bombers de la Generalitat s'han desplaçat al lloc i han comprovat els danys. Com a mesura preventiva, s'ha evacuat la casa afectada i els dos habitatges adjacents: el número 9 (habitat per dues persones) i el número 15 (amb 4 veïns). En paral·lel, els Bombers han treballat aquesta nit en cinc serveis per extingir incendis a habitatges, dos dels quals amb ferits: a Ponts, dos ferits per inhalació de fum per un foc a la cuina; i a Amposta, dos traslladats menys greus a l'Hospital Verge de la Cinta per la crema del motor de dues neveres.

Summary: S'esfondra el sostre d'una casa al centre de la Llagosta i la família en surt il·lesa


El president diu que ara és el moment de la “unitat d’acció” i que ja hi haurà temps de “treure’n lliçons” ACN Madrid .-El president del govern espanyol, Pedro Sánchez, ha admès que en la gestió de la crisi del coronavirus “hi poden haver errors” perquè “tots els països n’han comès” però ha insistit que “quan acabi la batalla” els examinaran. Durant la roda de premsa posterior al Consell de Ministres, Sánchez ha entomat un lleuger ‘mea culpa’ assegurant que “ja hi haurà temps per avaluar amb el cap fred” i “treure’n lliçons perquè no torni a passar”. Malgrat això, ha insistit que les decisions s’han pres basant-se en criteris científics i ha dit que ara és l’hora de la “unitat d’acció” i de la “responsabilitat”. “Allunyem-nos del soroll i que cadascú faci la seva tasca”, ha afegit. Sánchez també ha dit que la situació ha fet aflorar una “conducta social modèlica” i ha alertat que venen “dies durs” on ha apel•lat a la responsabilitat de tothom. “Ara cal més que mai que ens responsabilitzem, que evitem sortides imprescindibles. Tinguem paciència, molta paciència”, ha demanat. “Units resistirem els cops de la pandèmia, mai ens rendirem i vencerem”, ha afegit. Sánchez ha insistit que totes les mesures adoptades tenen “base científica” i que han fet el que els experts els han dit que servirà per “ser capaços de contenir la propagació del virus”.  En aquest sentit, ha elogiat la tasca del director del Centre d’Alertes i Emergències Sanitàries, Fernando Simón. Ha dit que fa una feina “imprescindible” però que també contribueix a fer “pedagogia” per “comprendre i entendre al que ens enfrontem i com podem entre tots afrontar la pandèmia”.  A més, ha assegurat que l’Estat ha actuat des del “primer minut” perquè, segons Sánchez, l’Estat no és només l’administració central sinó tota la resta d’administracions locals i autonòmiques. “L’estat d’alarma no respon a discrepàncies”, ha dit, tot afegint que agraeix la “col•laboració de totes les comunitats autònomes amb els seus peròs i matisos”.

Summary: Pedro Sánchez, sobre la gestió de la crisi: “Hi poden haver errors. Quan acabi la batalla els examinarem”


El president espanyol assegura que el 28-A “només hi ha dues opcions”, la seva proposta progressista o “la foto de Colón” ACN Madrid.-El president del govern espanyol, Pedro Sánchez, ha acusat aquest dilluns el líder de Ciutadans Albert Rivera, de “sectarisme” per tancar la porta a una hipotètica entesa amb el PSOE després de les eleccions. En un míting a Màlaga, el president espanyol ha advertit que en aquestes eleccions del 28 d’abril “només hi ha dues opcions”, la seva proposta progressista o “la foto de Colón”. En aquest sentit ha demanat una majoria parlamentària suficient “per no necessitar grups parlamentaris que estan instal·lats en el sectarisme”. També ha volgut rebaixar l’eufòria per les enquestes que apunten que el PSOE guanyarà les eleccions: “No ens podem relaxar perquè la participació és futur i l’abstenció és involució”.  Ha afirmat que el seu és l’únic govern que pot garantir “estabilitat, justícia social i mirar al futur”, i ha contraposat aquesta opció a la de les forces de la dreta que defensen “una Espanya on només hi caben ells”.  En aquest sentit ha criticat el ‘cordó sanitari’ que Cs ha posat al PSOE: “Quina és la classe de democràcia en que creu?”, ha preguntat Sánchez, que ha demanat una majoria clara a les urnes per no dependre dels vots d’altres formacions. També ha criticat que el PP digui ara que el PSOE no és un partit constitucionalista. La de Casado, ha afirmat, “és una forma excloent d’entendre la Constitució”  Pel que fa a Vox, ha afirmat que el que passa a Andalusia, li genera “temor” per “les llistes negres” i per la influència en partits com el PP, que passa a parlar de ‘violència domèstica’ i no “de gènere” “per justificar el suport de Vox”.

Summary: Sánchez critica el “sectarisme” de Cs i demana una majoria àmplia per no dependre d’altres partits


El Festival de Cap Roig de Calella de Palafrugell (Baix Empordà) ha tancat aquest dimecres a la nit la seva 19a edició amb 43.467 entrades venudes al llarg de les 25 nits de concert. Això representa un 86,7% d'ocupació del total de seients que hi havia disponibles. Tot i així, són uns 13.000 espectadors menys que va aconseguir durant l'anterior edició, que comptava amb 29 concerts (cinc més que aquest any). El director del festival, Juli Guiu, ha definit aquesta edició com "un gran any" per al festival a nivell d'assistència i també per l'"altíssim nivell" musical que ha tingut la programació. Aquest any, el certamen musical de Calella de Palafrugell ha comptat amb deu concerts amb les entrades esgotades (Sting, Diana Krall, Sílvia Pérez Cruz i Marco Mezquida, Luis Fonsi, Jamie Cullum, Ramon Mirabet, Álvaro Soler, David Bisbal, Morat i Aitana). Ainoa Arteta ha estat l'encarregada de posar el punt i final a la 19a edició del Festival de Cap Roig, a Calella de Palafrugell (Baix Empordà). Aquest any fins a 43.467 espectadors han passat per les butaques instal·lades enmig dels jardins botànics que hi ha en aquest indret de la Costa Brava. Aquesta xifra representa un 86,7% d'ocupació. Tot i així, en comparació amb les xifres de l'any passat, s'han registrat unes 13.000 entrades menys. Part d'aquesta diferència es deu al fet que l'any passat hi va haver 29 concerts en comptes dels 25 d'aquest any. El director del festival, Juli Guiu, ha defensat que el certamen musical ha comptat amb un "altíssim nivell" musical i també ha qualificat l'edició d'enguany com "un gran any" per l'alt percentatge d'ocupació. De fet, Guiu no veu "preocupant" la diferència en ocupació respecte l'any passat. Fonts del festival han assegurat que el nivell d'assistència de l'any passat va ser extraordinari.  Al llarg de les 25 nits d'actuacions, per l'escenari del festival hi ha passat artistes internacionals (entre ells Sting, Diana Krall, Ben Harper, Liam Gallagher o Jamie Cullum) i d'altres del panorama musical espanyol i català (com ara Maluma, Luis Fonsi, Aitana, Álvaro Soler o Ramon Mirabet). De tota manera, Ara Malikian va haver de suspendre el seu concert que havia de fer aquest dilluns 19 d'agost per motius mèdics. A més, també ha aconseguit penjar el cartell de 'sold out' durant deu nits (Sting, Diana Krall, Sílvia Pérez Cruz i Marco Mezquida, Luis Fonsi, Jamie Cullum, Ramon Mirabet, Álvaro Soler, David Bisbal, Morat i Aitana). Més de 200 llocs de treball En aquesta edició del festival, Cap Roig ha tornat a generar uns 200 llocs de treball estables en el territori. Segons un estudi realitzat per l'empresa PwC, l'impacte econòmic en el PIB de Catalunya supera els 18 milions d'euros. El director general de la Fundació Bancària "la Caixa", Jaume Giró, ha celebrat "la plena consolidació d'aquesta cita cultural en el circuit internacional de festivals d'estiu".  Un festival compromès amb la sostenibilitat El Festival de Cap Roig va ser el primer certamen musical del món a rebre el segell Biosphere, que va obtenir en el 2017. Renovat anualment, aquest reconeixement, atorgat per l'Institut de Turisme Responsable (ITR), es basa en els criteris de sostenibilitat establerts en els Objectius de Desenvolupament Sostenible de les Nacions Unides.  L'aposta del Festival per la sostenibilitat inclou la compensació de les seves emissions de gasos d'efecte d'hivernacle. Per a aconseguir-ho, es calcula la petjada de carboni, que inclou els consums energètics de l'esdeveniment, els materials lliurats als assistents, el servei de càtering, els desplaçaments i les pernoctacions dels membres de l'organització i dels artistes. L'any passat, la compensació d'aquestes emissions es va realitzar mitjançant la compra de 105 crèdits de carboni del projecte Xina Cookstoves, que redueix els gasos d'efecte d'hivernacle mitjançant la venda de diferents tipus d'estufes millorades que utilitzen excedents de residus agrícoles (una font de combustible 100% renovable). Després de la celebració de l'edició de 2019, també es calcularà la petjada de carboni generada i es compensarà amb el suport a algun projecte d'interès mediambiental.

Summary: Cap Roig tanca la 19a edició amb més de 43.000 espectadors i un 86,7% d'ocupació


Fruit de la residència de Victoria Szpunberg a la Sala Beckett aquesta temporada, neix el nou text de la dramaturga en què reflexiona a través d'una mestra sobre la moralitat, l'altruisme i els mètodes pedagògics emprats en una societat en ple canvi. En una coproducció de la sala barcelonina amb el Grec, 'Amor mundi' s'estrena aquest dimecres i s'hi estarà fins el 28 de juliol. La veterana actriu Marta Angelat interpreta la professora a partir de la qual Szpunberg posa en qüestió els fonaments de la filosofia ètica i pedagògica. Són precisament les aportacions d'una filòsofa, Hannah Arendt, les que agafa el text per transmetre a l'espectador la necessitat d'estimar el món. Aina Calpe i Blanca Garcia-Lladó completen el repartiment de l'obra. "M'intento impregnar d'aquest concepte d'amor, jo que soc pessimista. L'amor públic, com fer el bé, i com això dialoga amb el tema de l'educació", ha explicat la directora aquest dimecres en la presentació de l'espectacle. El mateix títol, 'Amor mundi', l'agafa de Hannah Arendt i la seva idea d'estimar el món. "Avui dia fer el bé és un acte radical", ha apuntat Szpunberg. És per això que l'obra planteja la necessitat d'ajudar i estimar els altres "sense fer mal". "Ens costa molt això", ha assenyalat la dramaturga.  Al parer de Szpunberg, en l'educació està la clau d'aconseguir un mon una mica millor. Va escriure el text pensant expressament en Marta Angelat, després de treballar juntes en el monòleg 'Balena blava' al TNC el 2018, sobre el perillós joc virtual que va enganxar molts adolescents. 'Amor mundi' neix de la inquietud d'endinsar-se més en el món de la pedagogia.  Per fer-ho, Angelat interpreta una mestra a punt de jubilar-se i que està perdent la visió. L'expulsen de l'escola on treballa per un conflicte amb una alumna, fet que la porta a viure una situació límit que fa que es plantegi alguns dels fonaments dels seus propis mètodes d'ensenyament i morals. L'acompanyen en aquest procés la seva neboda (Aina Calpe) i una monitora jove de l'escola (Blanca Garcia-Lladó).  Angelat ha destacat el repte que ha suposat traduir els conceptes que planteja la directora a través de Hannah Arendt per a què siguin una "cosa viscuda". L'estructura del text, fragmentada, dificulta també la continuïtat de l'acció que agraeixen els actors, per això també ha estat un repte per a l'actriu. I per últim, la dificultat física d'interpretar un personatge cec. "Han estat reptes a assolir, sempre està bé fer coses que no has fet", ha assegurat Angelat. El seu personatge, la mestra, encarna les contradiccions que hi ha en el debat actual sobre l'educació. "Ella s'identifica amb una educació més clàssica, humanista. D'aquí ve la lluita", ha afirmat Angelat. I malgrat Szpunberg vol plantejar un debat educatiu, entre per exemple l'ús de les noves tecnologies i els mètodes clàssics, assegura que no vol imposar dicotomies. "No enfronto una escola amb l'altra. Jo plantejo el problema de l'educació. No soc ministra", ha assenyalat. Com encarar l'assetjament a les aules, la justificació de la violència per protegir el més dèbil, o l'exigència que es demana als docents són algunes de les qüestions que es plantegen.

Summary: Victoria Szpunberg fa trontollar els fonaments de l'ensenyament amb l'obra 'Amor mundi' a la Beckett


El Futbol Club Barcelona ha mostrat el seu "suport absolut" a les institucions catalanes "escollides pels seus ciutadans". En nom del club, el president de l'entitat, Josep Maria Bartomeu, també ha volgut solidaritzar-se amb els mitjans públics intervinguts per l'estat espanyol, a partir de l'aplicació de l'article 155 de la Constitució. "El Barça sempre ha estat al costat de les institucions catalanes", ha recordat. Bartomeu ha demanat que qualsevol reacció a partir d'ara sigui "pacífica", també a l'estadi blaugrana, i ha demanat "serenitat". El president del Futbol Club Barcelona ha conclòs reclamant diàleg, ja que "és l'única via possible per trobar una solució, a la situació que viu Catalunya".

Summary: El Barça mostra el seu "suport absolut" a les institucions catalanes "escollides pels seus ciutadans"


La Creu Roja ha ajudat 427 persones d'entre 16 i 30 anys a accedir al mercat laboral amb un contracte. El Programa Operatiu d'Ocupació Juvenil (POEJ), al qual han participat 1.183 joves en alt risc d'exclusió social, ha tancat la seva primera etapa d'aplicació, de dos anys, i es prepara per arrencar la segona edició a partir del mes d'agost. El coordinador de la Creu Roja de Catalunya, Enric Morist, ha demanat a l'administració pública "instruments econòmics i incidència política amb lleis que s'ajustin a les noves realitats". A més, Morist ha fet una crida a que les empreses "perdin la por a l'hora de sumar-se a projectes així, entenent que han de donar importància als beneficis però també tenir ànima social". El Programa, finançat pel Fons Social Europeu, ha tingut lloc entre 2016 i 2018, i ha sumat 21.000 participants a tot l'Estat espanyol, dels quals més de 7.500 han trobat feina en més de 3.000 empreses privades. Pel que fa a Catalunya, dels 1.183 participants, 838 s'han qualificat i 427 han trobat feina a 218 empreses del sector privat. Morist ha destacat que del total de participants, un 42% no havia acabat el cicle d'ensenyament secundari, i que el 25% viuen en llars on cap persona en edat laboral treballa. A més, el 43% són dones, i el rati d'inserció laboral és del 36%. El perfil dels joves que han participat en el programa és de persones amb poca o nul·la experiència laboral, manca de competències bàsiques i caracteritzades per "una forta desorientació i baixa autoestima" a l'hora d'entrar en el món laboral. El president de la Creu Roja de Catalunya, Antoni Aguilera, s'ha dirigit als joves i els ha recordat que per a la organització humanitària la prioritat "no és ajudar-los a trobar una feina, sinó que tinguin un sou digne". En aquesta línia, Enric Morist ha recordat que la Creu Roja "no és el Servei d'Ocupació", i que si creen programes com el POEJ és per "la necessitat d'atenció humanitària i d'una feina que els ajudi a recuperar les seves vides".

Summary: La Creu Roja ajuda 427 joves catalans en alt risc d'exclusió social a entrar en el mercat laboral des del 2016